钦定古今图书集成/明伦汇编/官常典/第444卷 > 樗里子
## 钦定古今图书集成/明伦汇编/官常典/第444卷 > 樗里子

按《史记》本传：“樗里子者，名疾，秦惠王之弟也。与惠王
异母。母，韩女也。樗里子滑稽多智，秦人号曰‘智囊。秦
惠王八年，爵樗里子右，更使将而伐曲沃，尽出其人，
取其城地入秦。秦惠王二十五年，使樗里子为将，伐
赵，掳赵将军庄豹，拔蔺。明年，助魏章攻楚，败楚将屈
丏，取汉中地。秦封樗里子号为严君。秦惠王卒，太子’”
武王立，逐张仪、魏章，而以樗里子、甘茂为左右丞相。
秦使甘茂攻韩，拔宜阳。使樗里子以车百乘入周。周
以卒迎之，意甚敬。楚王怒，让周，以其重秦客。游腾为
周说楚王曰：“智伯之伐仇犹，遗之广车，因随之以兵，
仇犹遂亡。何则？无备故也。齐桓公伐蔡，号曰诛楚，其
实袭蔡。今秦，虎狼之国，使樗里子以车百乘入周，周
以仇犹、蔡观焉。故使长戟居前，彊弩在后，名曰卫疾，
而实囚之。且夫周岂能无忧其社稷哉？恐一旦亡国，
以忧大王。”楚王乃悦。秦武王卒，昭王立，樗里子又益
尊重。昭王元年，樗里子将伐蒲，蒲守恐，请胡衍。胡衍
为蒲谓樗里子曰：“公之攻蒲，为秦乎？为魏乎？为魏则
善矣，为秦则不为赖矣。夫卫之所以为卫者，以蒲也。
今伐蒲入于魏，卫必折而从之。魏亡西河之外而无
以取者，兵弱也。今并卫于魏，魏必彊。魏彊之日，西河
之外必危矣。且秦王将观公之事，害秦而利，魏王必罪公。”樗里子曰：“奈何？”胡衍曰：“公释蒲勿攻，臣试为公
入言之，以德卫君。”樗里子曰：“善。”胡衍入蒲，谓其守曰：
“樗里子知蒲之病矣。其言曰：‘必拔蒲。衍能令释蒲勿
攻’。”蒲守恐，因再拜曰：“愿以请。”因效金三百斤，曰：“秦兵
苟退，请必言子于卫。君使子为南面，故胡衍受金于
蒲，以自贵于卫。”于是遂解蒲而去，还击皮氏，皮氏未
降，又去。昭王七年，樗里子卒，葬于渭南章台之东，曰：
“后百岁是当有天子之宫夹我墓。”樗里子疾室，在于
昭王庙西渭南阴乡樗里，故俗谓之樗里子。至汉兴，
长乐宫在其东，未央宫在其西，武库正直其墓。秦人
谚曰：“力则任鄙，智则樗里。”